Visagino Verdenės gimnazija

Visagino „Verdenės“ gimnazija – dieninė, savarankiško mokymosi bendrojo lavinimo mokykla Visagine, Taikos pr. 21, vykdanti pradinio, pagrindinio, vidurinio ir papildomo ugdymo programas. Įstaigos kodas 190243519.

Istorija 

1978 m. Sniečkaus 1-osios vidurinės mokyklos (dab. Visagino Sedulinos vidurinė mokykla) patalpose atidaryta lietuviškoji mokykla. Išleistos 3 abiturientų laidos. 1983 m. lietuviškos klasės persikėlė į kitas patalpas ir tapo 2-ąja vidurine mokykla. 2-ojoje vidurinėje mokykloje išleistos 6 abiturientų laidos.

1984 m. susikūrė etnografijos būrelis, kuriam vadovavo Vilma Butavičienė ir Stasė Černiauskienė. 1985 m. susikūrė moksleivių ir suaugusiųjų šokių kolektyvai, kurie pirmą kartą dalyvavo miesto ir zoninėse dainų šventėse. Vadovė – Irena Butkuvienė. Atidarytas etnografijos muziejus. Jo įkūrėja ir lietuviškų tradicijų puoselėtoja Stasė Černiauskienė. 1988 m. mokyklos 10-mečio proga sukurtas mokyklos emblemos eskizas (dailininkė B. Rukšėnienė): baltame fone, tarsi neprirašytame popieriaus lape (jaunas miestas, nauja mokykla) švietė užrašas „Visagino“, mokyklos vardą „Lietuvių vidurinė“ skelbė mokyklinis varpelis, dešinėje – tautinių spalvų juosta, jungianti Visaginą – įvairiatautį miestą – su visa Lietuva.

1989 m. lietuvių mokykla persikėlė į atskiras patalpas ir tapo Sniečkaus 6-ąja vidurine mokykla. Mokyklos emblemos eskizas buvo patobulintas ir paskelbtas mokyklos emblema. 1993 m. suaktyvėjo tėvų komiteto veikla, išrinkta mokyklos taryba. 1996 m. pradėtas leisti mokyklos laikraštis „Vėjavaikis“. Iniciatorė bei pirmoji redaktorė – XIX laidos abiturientė V. Razgulina.

1997–1998 m. mokykla dalyvavo „Atviro pasaulio“ projekto veikloje, sukūrė savo programą. Mokyklos bendradarbiais tapo Vidiškių vidurinė mokykla, Danijos Kiogės miesto gimnazija. Puikūs ryšiai su Latvijos Daugpilio gimnazija, Kraslavos gimnāzija, Estijos Võru Kreutzwaldi Gümnaasium.

1998 m. mokyklai suteiktas „Verdenės“ vardas. Mokyklos vardo rinkimuose buvo siūlomi įvairūs vardai: Medeinos, Pušyno, Diemedžio, Versmės, Žaltvykslės, Varpo, Ramybės. Bet balsų dauguma buvo išrinktas Verdenės vardas – gilią prasmę turintis versmės, šaltinio sinonimas. Pakeitus mokyklos vardą, pakeista ir mokyklos emblema. Paskelbtą naujos emblemos eskizų konkursą laimėjo (vėliau dailės mokytojos V. Inozemcevos patobulintas) eskizas, kuriame vaizduojamas indas, pilnas vandens – žinių šaltinis, atversta knyga – mokslo troškimas, arba išskrendantys ir tolstantys paukščiai – mokyklą baigusieji abiturientai, ir plunksna, kuria rašoma mokyklos istorija, arba ištryškusi vandens srovė. Spalvos taip pat simbolizuoja vandenį (mėlyna spalva) bei meilę savo mokyklai (raudona spalva).

Nuo 2000 m. mokykloje vykdomas profilinis mokymas. Moksleiviai gali rinktis humanitarinio profilio lituanistinę, šiuolaikinių kalbų, socialinių mokslų ir realinio profilio tiksliųjų ar gamtos mokslų bei technologines pakraipas. Pradinėse klasėse pradėtas įgyvendinti kryptingas meninis ugdymas, po metų 2-ųjų klasių moksleivių grupės pradėjo ankstyvąjį anglų, vokiečių kalbų mokymąsi.

2001 m. rudenį užbaigta mokyklos priestato statyba. Priestate veikia 2 sporto salės su balkonais, dailės studija, informacijos centras, erdvi biblioteka, vadovėlių saugykla, kompiuterizuota skaitykla, modernios metalo ir medžio dirbtuvės, buities darbų, 5 užsienio kalbų, 1 psichologijos, 2 informatikos, 1 matematikos kabinetas. Ypatingas dėmesys skiriamas moksleivių sveikatos stiprinimui. Sporto užsiėmimai – vieni populiariausių mokykloje. Mokykla įtraukta į Lietuvos sveikatą stiprinančių mokyklų tinklą. Nuo 1997 m. vykdoma Sveikos gyvensenos programa. 2003 m. ugdymo įstaiga pertvarkyta ir pritaikyta moksleiviams, turintiems negalę.

2005 m. mokyklos folkloro ansamblis „Sedula“ (vadovė Vilma Butavičienė) „Aukso paukštės“ laureatais. 2006 m. gruodžio 15 d. iškilmingai atidarytas į naujas patalpas persikėlęs etnografijos ir mokyklos istorijos muziejus.

2009 m. sausio 29 d. Visagino savivaldybės taryba priėmė sprendimą Nr. TS-5, kuriuo nusprendė nuo 2009 m. kovo 1 d. Visagino „Verdenės“ vidurinės mokyklos tipą pakeisti į gimnaziją, o Visagino „Verdenės“ vidurinės mokyklos pavadinimą į Visagino „Verdenės“ gimnaziją.

Direktoriai 
 1983 m. Georgijus Mackevičius;
 1989 m. Elvyra Telksnienė.
 2019 m. Olga Černis

Mokytojai 

Mokykloje daugiau nei 25 metus dirba Elvyra Telksnienė, Stasė Černiauskienė, Jadvyga Nešukaitienė, 20 metų – Vida Kumpienė, Stasė Juodėnienė, Marytė Niparavičienė, Irena Bikulčiūtė, Aldona Mikštienė.

Visagino mokyklos
Lietuvos gimnazijos